**Αθήνα, 13 Ιανουαρίου 2025**

**Α.Π.:** 2635/13.1.2025

Ε Ρ Ω Τ Η Σ Η

Προς

Κύριο Υπουργό Αγροτικής Ανάπτυξης και Τροφίμων

ΘΕΜΑ: «Στήριξη των μελισσοκόμων στις νησιωτικές περιοχές»

Κύριε Υπουργέ,

Η στήριξη και η ενίσχυση των δραστηριοτήτων του πρωτογενούς τομέα στις νησιωτικές περιοχές της χώρας είναι ζήτημα καθοριστικής σημασίας, αφού συμβάλλει στη διαφοροποίηση της οικονομικής δραστηριότητας σε αυτές τις περιοχές από τη μονοκαλλιέργεια του τουρισμού.

Παράλληλα, αποτελεί και ζήτημα επιβίωσης για τους ανθρώπους του πρωτογενούς τομέα σε αυτές τις περιοχές.

Ένας κλάδος του πρωτογενούς τομέα που αντιμετωπίζει άμεσο πρόβλημα ως προς την επιβίωσή του είναι ο κλάδος των μελισσοκόμων.

Οι συνέπειες της κλιματικής αλλαγής με τις υψηλές θερμοκρασίες και την ανομβρία έχουν πλήξει καίρια τη μελισσοκομία στα νησιά του Αιγαίου.

Πέρα από τη δραματική μείωση της παραγωγής, οι απώλειες στο ζωικό κεφάλαιο είναι δυσαναπλήρωτες και έχουν οδηγήσει σε αδιέξοδο τους μελισσοπαραγωγούς.

Πέρα από τη συμβουλευτική υποστήριξη προς τους μελισσοκόμους από τον ΕΛΓΟ Δήμητρα και το Υπουργείο Αγροτικής Ανάπτυξης, σε αυτή τη συγκυρία απαιτείται η οικονομική στήριξη του κλάδου με μέτρα όπως:

- Η έκτακτη οικονομική ενίσχυση για τις ζημιές των μελισσοκόμων που προκάλεσαν στην παραγωγή τους η ανομβρία και οι υψηλές θερμοκρασίες.

- Η αλλαγή του κανονισμού του ΕΛΓΑ προκειμένου να ενταχθούν, από τη νέα περίοδο, στα αποζημιωτικά αίτια οι ζημιές που προκαλούνται στην παραγωγή των μελισσοκόμων από τις συνέπειες της κλιματικής αλλαγής.

- Η δυνατότητα ένταξης των μελισσοκόμων στα οικολογικά σχήματα που παρέχουν κίνητρα και ενισχύσεις για παραγωγούς που χρησιμοποιούν φιλικές προς το περιβάλλον πρακτικές και μεθόδους καλλιέργειας.

Κατόπιν των ανωτέρω

Ερωτάται ο Κύριος Υπουργός

1. Σε ποιες ενέργειες προτίθεται να προβεί για την ενίσχυση και στήριξη των μελισσοκόμων στις νησιωτικές περιοχές.

Ο Ερωτών Βουλευτής

Μάνος Κόνσολας

Βουλευτής Δωδεκανήσου